SKE อัดงบฯ 850 ลบ.ซื้อโรงไฟฟ้าชีวมวล “แม่กระทิง เพาเวอร์” วางเป้า COD กลางปี 62
SKE อัดงบฯ 850 ลบ.ซื้อโรงไฟฟ้าชีวมวล “แม่กระทิง เพาเวอร์” กำลังการผลิต 9.90MW วางเป้า COD กลางปี 62
26 ก.พ. 2561

บริษัท สากล เอนเนอยี จำกัด (มหาชน) หรือ SKE ระบุว่า ตามที่มติที่ประชุมคณะกรรมการบริษัทฯ ครั้งที่ 2/2561 เมื่อวันที่ 23 กุมภาพันธ์ 2561 อนุมัติให้นำเสนอต่อที่ประชุมผู้ถือหุ้นเพื่อพิจารณาอนุมัติการเข้าซื้อกิจการบริษัทแม่กระทิง เพาเวอร์ จำกัด “MKP” เพื่อลงทุนโครงการโรงไฟฟ้าชีวมวล ขนาดกำลังผลิต 9.90 เมกกะวัตต์ และเพื่อขายพลังงานไฟฟ้าในปริมาณไฟฟ้าสูงสูด 8 เมกกะวัตต์ พื้นที่หมู่ที่ 3 บ้านแม่กระทิง ตำบลไผ่โทน อำเภอร้องกวาง จังหวัดแพร่
โดยบริษัท แม่กระทิง เพาเวอร์ จำกัด มีสัญญารับซื้อไฟฟ้าระยะเวลา 20 ปี กับการไฟฟ้าส่วนภูมิภาค เลขที่ VSPP-PEA-011/2557 แบบ Feed in tariff (4.54 บาทต่อหน่วย) ซึ่ง SKE จะถือหุ้นในสัดส่วนร้อยละ 80 หรือ จำนวน 2,000,000 หุ้น โดยซื้อหุ้นจากบริษัท เอส ที เอฟ อี จำกัด คิดเป็นเงินลงทุน 850,000,000 บาท
ทั้งนี้ MKP จะเข้าถือหุ้นใน บริษัท แพร่กรีนเพาเวอร์ จำกัด “PGP” ร้อยละ 60 โดย MKP จะมีสัญญาเช่าพื้นที่และซื้อขายวัตถุดิบเป็นสัญญาระยะยาว 20 ปี เท่ากับสัญญาซื้อขายไฟฟ้าและ MKP มีข้อตกลงว่าจ้าง บริษัท แอดวานซ์ เพาเวอร์ คอนเวอร์ชั่น จำกัด (APCON) ในรูปแบบจ้างเหมาเบ็ดเสร็จ (Turnkey Project) โดยระยะเวลาก่อสร้างประมาณ 14 เดือน คาดว่าจะสามารถ COD ได้ภายในกลางปี 2562